Amirsoydagi narxlar: Bepul va pullik xizmatlar haqida (fotoreportaj)

Quruq o`tayotgan qish kunlarida hammamiz qorni sog`inganmiz. Lekin qor bizga kelmasa, biz qorga borishimiz mumkin. Poytaxtdan 72 km masofada joylashgan Toshkent viloyati Bo`stonliq tumanidagi "Amirsoy" dam olish va tog`-chang`i kurortida kecha 9 yanvar kuni 2021/2022 qish mavsumining rasmiy ochilishi bo`lib o`tdi. “Har doim bor edi-ku, qish mavsumini alohida ochishga ehtiyoj bor edimi?” – deyishingiz mumkin. Bu tadbir an`anaviy tarzda ramziy ma`noda har yili o`tkazib kelinadi. Maqsad - respublika aholisi o`rtasida faol va sog`lom turmush tarzini ommalashtirish. 
Faqat ramziy ma`nodami?
Amirsoy hududiga tez-tez keladiganlar bo`lsa, bu yil o`tgan yilga qaraganda turli yangi xizmat turlari ham yo`lga qo`yilganligining guvohi bo`ladi. Masalan, ikki haftacha oldin 2 290 metrli tog` tepasiga olib chiquvchi dor yo`liga ham olib chiquvchi 2 800 metrli yana bir dor yo`li foydalanishga topshirildi (narxlar haqidagi ma`lumotlar quyiroqda). Tog`ga yuqorilar ekansiz, tepadan turib yangi muzda uchish maydoni, turli dam olish villalari, mehmonxonalar qurilayotgani ham aniq ko`rinadi. Kecha qish mavsumining ochilishi tadbirlari doirasida kyorling o`yin maydoni va “Amirsoy” baland tog` muz yo`lagining ham ochilishi bo`lib o`tdi.
“Amirsoy” muz yo`lagi O`zbekistonda birinchi baland tog`da joylashgan umumiy maydoni 70x41 m2 muz yo`lagi hisoblanadi. Unda uchish xizmatlari yarim soatlik va bir soatlik seanslar orqali taqdim etiladi. Dam olish maskaniga tashrif buyuruvchilar zarur hollarda individual va guruh darslaridan foydalanishlari mumkin. Barcha mashg`ulotlar professional instruktorlar nazorati ostida interaktiv tarzda o`tkaziladi. 
Narxlar
So`nggi kunlarda Amirsoydagi avtoturargohlarning 150 ming so`m ekanligi haqidagi xabarlar ijtimoiy tarmoqlarda tarqalib, qizg`in muhokamalarga sabab bo`ldi. Lekin u erda bepul avtorurgohlar ham mavjud. Faqat mashinangizni yangi qurilgan avtorurargohda qoldirib, 1-dor yo`li orqali (albatta, to`lovli) yuqoriga ko`tarilishingiz yoki shu atrofdagi tepaliklarda o`zingiz bilan olib kelgan chanalarda maza qilib uchishingiz mumkin. Demak, qolgan bepul va pullik xizmatlar haqida ma`lumot beramiz: 
1-dor yo`li
2 800 metr (avtorurargoh bepul): dushanba-juma - 60 000 so`m, dam olish va bayram kunlari 70 000 so`m.
2-dor yo`li
2290 metr (avtoturargoh 150 000 so`m): dushanba-juma - 70 000 so`m, dam olish va bayram kunlari 80 000 so`m.
14 yoshgacha bo`lganlar va 55 yoshdan kattalar uchun 50 foizli chegirmalar bor.
Muz maydoni
09:00-18:00 oralig`ida:
Yarim soati - 60 000 so`m (14 yoshdan kichik va 55 dan oshganlarga 45 000 so`m);
Bir soati - 90 000 so`m (14 yoshdan kichik va 55 dan oshganlarga 75 000 so`m);
Uchishga ko`maklashuvchi tayanch yarim soati - 10 000 so`m, bir soati 20 000 so`m.
! O`zingiz bilan konki olib kelsangiz ham shu miqdorda to`lov qilasiz. Yaxshisi, olib kelmang.
18:00 – 21:00 oralig`ida:
Yarim soati - 110 000 so`m (14 yoshdan kichik va 55 dan oshganlarga 80 000 so`m);
Bir soati - 170 000 so`m (14 yoshdan kichik va 55 dan oshganlarga 140 000 so`m);
Uchishga ko`maklashuvchi tayanch yarim soati - bepul.
Bundan tashqari, muz maydonida konkida uchishga o`rgatuvchi instruktorlik xizmatlari ham mavjud bo`lib, bu xizmatlar uchun to`lov 60 000 so`mdan 250 000 so`mgacha. 
Sardorbek Rahmonqulov